ბროვარის ბრძოლა

ბროვარის ბრძოლა — სამხედრო დაპირისპირება რუსეთისა და უკრაინის შეიარაღებულ ძალებს შორის. წარმოადგენს 2022 წელს უკრაინაში რუსეთის შეჭრის კიევისათვის ბრძოლის ნაწილს. რუსული ძალები, რომლებიც ჩერნიჰივის ოლქის სამხრეთ ნაწილიდან დასავლეთით მიიწევდნენ, ქალაქ ბროვარისთან, კიევის აღმოსავლეთით მდებარე გარეუბანთან, უკრაინულ ძალებთან ჩაებნენ ბრძოლებში.

 ბრძოლა 
 მარტი 
2022 წლის 9 მარტის საღამოს, რუსული ჯავშანტექნიკის კოლონა ჩრდილოეთიდან გზატკეცილ M01-ით გავლით ბროვარისკენ დაწინაურდა. 90-ე საგვარდიო სატანკო დივიზიის მე-6 და 239-ე სატანკო პოლკებისგან შემდგარი კოლონა გადაადგილდებოდა ძალიან ნელა და აერთიანებდა ბევრ ძლიერ მოძველებულ საბრძოლო მანქანას, როგორიცაა მაგალითად ტანკი ტ-72, რომელიც ამ ბრძოლის ანალიტიკოსების მხრიდან თანამედროვე ომებისათვის არასათანადო საშუალებად შეფასდა. ამას გარდა, კოლონას ხელმძღვანელობდა თვითმავალი არტილერია, როგორიცაა ტოს-1; იგი განსაკუთრებით დაუცველ სამიზნეს წარმოადგენს.

ბროვარის მახლობლად მდებარე სოფელში უკრაინულმა ძალებმა ჩასაფრების მოწყობის შესაძლებლობა გამოიყენეს და შეუტიეს. არტილერიისა და ტანკსაწინააღმდეგო რაკეტების გამოყენებით მათ მწყობრიდან გამოიყვანეს რამდენიმე ტანკი და ჯავშანტრანსპორტიორი. უკრაინელი ჯარისკაცის ცნობით, ჩასაფრებულებმა თავდაპირველად კოლონის პირველი და ბოლო მანქანები ამოიღეს მიზანში, რათა დანარჩენები შუაში მოემწყვდიათ. ამ მხრივ შეტევა მთლად წარმატებული არ გამოდგა, რადგან უკრაინელებმა ვერ შეძლეს რუსებს უკანდასახევი მარშრუტის გაწყვეტა. რუსულმა კოლონამ დიდი ზარალი განიცადა და იძულებული გახდა უკან დაეხია. უკრაინის ოფიციალური პირების განცხადებით, შეტაკების დროს დაიღუპა მე-6 სატანკო პოლკის მეთაური, პოლკოვნიკი ანდრია ზახაროვი. ზოგიერთი რუსი ჯარისკაცი ფეხით გაიქცა ახლომდებარე ტყეებისა და სოფლების მიმართულებით.

90-ე საგვარდიო სატანკო დივიზიის უკან დახევის მიუხედავად, ჩასაფრების ადგილის აღმოსავლეთით მდებარე სოფლებში მძიმე ბრძოლები დაიწყო. იქ შეტაკებები რამდენიმე დღე გაგრძელდა. ჩასაფრებიდან გადარჩენილმა რუსებმა ადგლობრივი დამცველების დახმარების ბრალდებით სოფლებში მშვიდობიანი მოსახლეობა დახვრიტეს.

12 მარტს რუსულმა მხარემ განაცხადა, რომ მათმა ჯარებმა ბროვარიში განთავსებული უკრაინის სამხედრო კომუნიკაციებისა და დაზვერვის მთავარი ცენტრი გაანადგურეს. ქალაქის მერის თქმით, ისინი მზად იყვნენ მტრის დასახვედრად.

29 მარტს რუსულმა ძალებმა ბროვარის მიმდებარე ტერიტორიების დაბომბვები დაიწყეს. დაიწვა საწყობი, ახლომდებარე სოფლები კი ძლიერ დაზარალდნენ.

30 მარტს ბროვარის მერმა იჰორ საპოჟკომ გაავრცელა ინფორმაცია, რომ უკრაინელებმა შეძლეს მოწინააღმდეგის განდევნა და სოფლების პლოსკეს, სვეტილნისა და ჰრებელკის დაბრუნება, შეტაკებები გრძელდებოდა ნოვა-ბასანში.

 აპრილი 
1 აპრილს უკრაინულმა მხარემ სოფლების რუდნიის, შევჩენკოვეს, ბობრიკის, სტარა-ბასანის, ნოვა-ბასანის, მაკიივკის, პოჰრების, ბაჟანივკის, ვოლოდიმირივკის, შნიაკივკის, სალნეს, სოფიივკისა და ჰავრილივკის დაბრუნების შესახებ განაცხადა. საპოჟკოს მტკიცებით, რუსულმა ნაწილებმა „თითქმის მთლიანად დატოვეს“ ბროვარის რაიონის ტერიტორია.

2 აპრილს უკრაინის თავდაცვის სამინისტრომ გაავრცელა ინფორმაცია, რომ მთელი კიევის ოლქი, სადაც შედის ბროვარიც, რუსული ნაწილებისგან თავისუფალი იყო.

 სქოლიო 

კატეგორია:უკრაინის ბრძოლები
კატეგორია:რუსეთის ბრძოლები
კატეგორია:რუსეთის შეჭრა უკრაინაში (2022)
კატეგორია:2022 წლის ბრძოლები
კატეგორია:XXI საუკუნის ბრძოლები